Útvar hlavného kontrolóra
Mesta Košice

S p r á v a
o výsledku kontroly

     V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov a na základe plánu kontrol na II. polrok 2011 vykonal Útvar hlavného kontrolóra mesta Košice v čase od 06. 06. 2011 do 17. 06. 2011 kontrolu použitia a vyúčtovania finančných prostriedkov, ktoré boli poskytnuté subjektom ŠK ČH HORNETS zmluva č. 56/2010 a BK DOBRÍ ANJELI zmluva č. 55/2010 z rozpočtu mesta Košice podľa VZN č. 76 v roku 2010 na Magistráte mesta Košice.
     Kontrola bola vykonaná v zmysle zákona č. 502/2001 Z . z. o finančnej kontrole a vnútornom audite.

Kontrolou bolo zistené:

1.	Zmluva č. 56/2010 zo dňa 08. 11. 2010

     Mesto Košice (ako poskytovateľ) uzavrel dňa 08. 11. 2010 Zmluvu o poskytnutí dotácie z rozpočtu mesta so Športovým klubom ČH Hornets (ako prijímateľ). Predmetom tejto zmluvy je poskytnutie dotácie z rozpočtu mesta Košice podľa § 7 ods. 4 zákona č. 583/2004 Z. z. o rozpočtových pravidlách územnej samosprávy v znení neskorších predpisov, v súlade s VZN č. 76/2006 o poskytovaní dotácií z rozpočtu mesta Košice a na základe uznesenia MZ č. 1038 zo dňa 04. 11. 2010.
     Účelom tejto zmluvy je poskytnutie dotácie v zmysle VZN č. 76 pre ŠK ČH Hornets Košice za účelom účasti v Európskej klubovej súťaži Európska liga majstrov v súlade s Koncepciou rozvoja športu v meste Košice. Finančnú dotáciu vo výške 25 000,00 € prijímateľ ČH Hornets použije na financovanie mládežníckeho športu:
-	výdavky spojené s prenájmom priestorov a zariadení
-	výdavky spojené s prípravou a účasťou športovcov na sústredeniach
-	výdavky spojené s účasťou na domácich a zahraničných súťažiach, v tom: 
(náklady na ubytovanie, stravovanie a náklady na dopravu)
-	nevyhnutné materiálne zabezpečenie
-	zabezpečenie zdravotných prehliadok, funkčných vyšetrení 1 až 2-krát ročne
-	mzdy na základe Dohôd o vykonaní práce

     V zmluve o poskytnutí dotácie bolo ďalej uvedené, že prijímateľ predloží písomnú správu o čerpaní dotácie a ročné vyúčtovanie poskytnutej dotácie najneskôr do 31. 01. 2011 vrátane preukázania použitia najmenej 10 % nákladov na financovanie účelu dotácie z vlastných zdrojov.

a/ Vyhodnotenie projektu

     Športový klub ČH Hornets predložil na referát školstva, športu a mládeže  MMK dňa 15. 01. 2011 vyúčtovanie poskytnutých finančných prostriedkov z fondu za rok 2010. Podľa rozpisu použitia poskytnutej dotácie finančné prostriedky boli použité celkom:

- výplata rozhodcom                                                      2 600,00 €
- prenájom športových zariadení                                     3 052,25 €
- materiálne vybavenie                                                   8 127,35 €
- cestovné, strava, ubytovanie                                      14 852,49 €
Celkové náklady na podujatie                                       28 632,09 €

Z toho:
- výška vlastných prostriedkov                                         3 632,09 €
- výška poskytnutého príspevku mestom                         25 000,00 €

- použité z dotácie celkom                                              25 000,00 €
Nepoužité – vrátené na účet MMK                                          0,00 €

     Najvyšší kontrolný úrad v rámci kontroly na MMK v I. polroku 2011 vykonal okrem iného kontrolu čerpania bežných výdavkov, v rámci ktorých bolo skontrolované poskytnutie dotácií. Z výsledkov kontroly NKÚ vyplýva, že v rámci vyhodnotenia bolo deklarované použitie poskytnutej dotácie v rozpore s uzavretou zmluvou, a to na zabezpečenie účasti rozhodcov (výplata rozhodcom, cestovné a ubytovacie náklady) na zápasoch. Na tieto účely bola použitá dotácia vo výške 10 220,97 €. Na základe záverov z kontroly NKÚ boli prijaté opatrenia na odstránenie kontrolou zistených nedostatkov, a to: V prípade potvrdenia použitia finančných prostriedkov v rozpore s uzavretou zmluvou dodatočne vyžiadať od príjemcov dotácie účtovné doklady, ktoré budú v súlade s uvedenými zmluvami. V opačnom prípade vymáhať vrátenie časti dotácie, ktorá bola poskytnutá v rozpore so zmluvou č.56/2010 zo dňa 08. 11. 2010 vo výške 10 220, 97 €.
     Na základe týchto zistení referát školstva, športu a mládeže MMK požiadal ŠK ČH Hornets o dodatočné predloženie účtovných dokladov týkajúcich sa použitia dotácie v súlade so zmluvou o poskytnutí dotácie. ŠK ČH Hornets dodatočne predložil účtovné doklady týkajúce sa vyúčtovania poskytnutej dotácie. Jedná sa o faktúry za prenájom športových zariadení (bazénu), ktoré im bolo fakturované MČ Staré mesto, Mestská krytá plaváreň Košice Staré mesto. Celkom bolo predložených 9 faktúr vo výške 10 621,50 €.
     Z uvedeného vyplýva, že po doložení dokladov bola dotácia vo výške 25 000 € čerpaná v súlade s uzavretou zmluvou o poskytnutí dotácie. 

2.	Zmluva č. 55/2010 zo dňa 15. 11. 2010

     Z rozpočtu mesta Košice bola poskytnutá dotácia Dannax Sport spol. s. r. o. Športovému klubu 
BK Dobrí anjeli Košice na základe Zmluvy o poskytnutí dotácie č. 55/2010 zo dňa 15. 11. 2010 v celkovej sume 100 000,00 €. Táto dotácia bola poskytnutá v roku 2010 na základe uznesenia MZ č.1308 zo dňa 04. 11. 2010 za účelom vytvorenia hráčkam basketbalového klubu Dobrí anjeli Košice také finančné a materiálovo technické zázemie, aby mohli úspešne reprezentovať mesto Košice ako Európske hlavné mesto kultúry 2013 v európskej klubovej súťaži Euro liga women v roku 2010.
     Príjemca dotácie zaslal vyhodnotenie o čerpaní dotácie dňa 12. 01. 2011 na MMK – referát športu. 

a/ Vyhodnotenie projektu

     Podľa rozpisu použitia poskytnutej dotácie finančné prostriedky boli použité:

Celkové náklady na podujatie                                          111 774,64 €

Z toho:
- výška vlastných prostriedkov                                           11 774,64 €
- výška poskytnutého príspevku mestom                          100 000,00 €

- použité z dotácie celkom                                               100 000,00 €
Nepoužité – vrátené na účet MMK                                             0,00 €

     Kontrolu čerpania vybraných druhov výdavkov vykonal NKÚ, ktorý na základe predložených dokladov zistil, že príjemca časť poskytnutej dotácie použil v rozpore s uzatvorenou zmluvou, a to na preplatenie cestovného a ubytovanie zahraničným rozhodcom na jednotlivé zápasy v celkovej sume 29 390,90 €. Po vykonanej kontrole dotácií a oboznámení sa s výsledkami kontroly referát školstva MMK požiadal Dannax Sport spol. s.r.o. o dodatočné predloženie účtovných dokladov, ktoré budú v súlade s uzavretou zmluvou týkajúcou sa použitia dotácie.
     Dannax Sport spol. s.r.o. – ŠK BK Dobrí anjeli dodatočne predložil na referát školstva, športu a kultúry MMK účtovné doklady týkajúce sa vyúčtovania poskytnutej dotácie. Dodatočne predložené doklady obsahovali účel použitia podľa VZN č. 76, a to úhradu za prenájom nebytových priestorov (teplo, el. energia, voda a stočné za rok 2010) medzi Dannax Sport  s.r.o. a AB ŠK Športhala, Pri Jazdiarni 1 Košice. Celkom bolo predložených 7 faktúr vo výške 52 941,60 €.
   Z uvedeného vyplýva, že po doložení dokladov bola dotácia vo výške 100 000,00 € čerpaná v súlade s uzavretou zmluvou o poskytnutí dotácie.

   Z kontrolných zistení vyplýva, že po predložení vyúčtovania poskytnutých finančných prostriedkov referát školstva, športu a mládeže MMK akceptoval aj také účtovné doklady, ktoré nesúviseli s účelom uzatvorených zmlúv. Už na základe toho mali byť športové kluby upozornené na nesprávne predloženie dokladov a požiadané, aby tieto nedostatky boli odstránené. V opačnom prípade mali byť požiadané o vrátenie poskytnutej dotácie. Tieto nedostatky boli odstránené až po vykonaní kontroly NKÚ a ÚHK mesta Košice.

   Košice 28. 06. 2011

                                                                                                       Ing. Hana Jakubíková
                                                                                               Hlavný kontrolór mesta Košice

- Text správy neprešiel jazykovou úpravou -